"Ne aflăm într-un moment în care se impune o analiză profundă şi sinceră, mai ales în condiţiile în care, din cauza presiunii politice a momentului, se ignoră voit o realitate evidentă. Detaşându-ne de circul politicianist…oare cine a propus şi sprijinit actuala conducere a Parchetelor? În urma acestor decizii, oare ce partid a sângerat cel mai mult? Ce partid a fost cel mai reformat în ceea ce priveşte resursele umane? Cine a suferit cele mai puternice critici interne pentru aceste angajemente ferme? Astăzi se vede foarte clar cine a fost cel mai determinat partid în ceea ce priveşte statul de drept şi lupta împotriva corupţiei şi asta prin prisma rezultatelor concrete. Cine să fie? PDL? Sau poate…PNL? care a părăsit guvernarea USL acuzând chiar deciziile care au dus la aceste rezultate …", susţine Zgonea, într-un text postat duminică pe contul său de Facebook, citat de Mediafax.

El adaugă că social-democraţii, alături de partenerii lor politici, sunt "singurii" care şi-au asumat şi au "luptat ferm" pentru întărirea statului de drept.

"Judecând la rece, în pofida unui paradox generat de stereotipurile comunicaţionale care au tins să asocieze PSD cu lipsa de reformă şi corupţia, astăzi ne aflăm în faţa unei evidenţe care este absolut imposibil de contestat. Noi- PSD, alături de partenerii noştri politici, suntem singurii care ne-am asumat şi am luptat ferm pentru întărirea statului de drept! Am propus şi susţinut profesionişti integri la conducerea instituţiilor sistemului judiciar, care în această perioadă au dat proba independenţei lor totale de orice interferenţă politică", afirmă Zgonea.